שו"ת משנה הלכות חלק יג סימן קח 

במצות עשה דזרוע ולחיים והקיבה בזמה"ז 

ח"י אלול התשנ"א בנ"י יצו"א
מחיי חיים, יכתב ויחתם לחיים, בספרן של צדיקים גמורים, את מע"כ מחו' הרהגה"צ בנש"ק פרי עץ הדר מזה בן מזה אוצר בלום כו' כג"ת מוה"ר יעקב א' אלתר שליט"א בן כ"ק אדמו"ר מרן מגור [שליט"א] (זצוקלה"ה) (כעת כ"ק אדמו"ר מגור שליט"א). אחדשכג"ת בידידות נאמנה. 

בבואי הביתה נתתי לבי לעיין בהא תמיה קיימת שתמה מעכ"ג שליט"א על מה סמכו העולם שלא מקיימין מצות הפרשת מתנות כהונה של זרוע ולחיים וקיבה אשר לכאורה הוא מצוה קיימת ונוהגת בזה"ז והוא מצוה דאורייתא. והוא תמיה גדולה. 

ואשר נראה לפענ"ד בס"ד קצת לישב דתנן התם חולין ק"ל הזרוע והלחיים והקיבה נוהגין בארץ ובחו"ל בפני הבית ושלא בפני הבית בחולין אבל לא במוקדשין, וברש"י בארץ ובחו"ל, משום דבעי למימר בחולין אבל לא במוקדשין נקט להו, והנה הרא"ש הביא המשנה כצורתה ומיהו בפי"א שם ס"א כתב הרא"ש וז"ל ראשית הגז נוהג בארץ ובחו"ל וכו' אמר רב נחמן בר יצחק האידנא נהוג עלמא כתלת סבי. כרבי אלעאי בראשית הגז דתניא ר' אלעאי אומר ראשית הגז אינו נוהג אלא בארץ, וכו' ופרש"י כיון דנהוג עלמא כר"א בראשית הגז ה"ה נמי במתנות דחד טעמא נינהו משום דיליף נתינה נתינה מתרומה, ואע"ג דלעיל בפ' הזרוע כולהו אמוראי דמתנות נוהגין בחו"ל גם בראשית הגז היו נוהגין באותן הדורות ושוב בדורות האחרונים חזרו לנהוג כר"א בשניהם ולהכי קאמרי האידנא נהוג עלמא אע"פ שעד עתה לא נהגו כן ע"ש. ובסוף דבריו פסק כר"ח וכתב ואע"ג דאמר רב נחמן בר יצחק האידנא נהוג עלמא ופרישנא דה"ה במתנות הא האריכו רבנן בהלכותיהן משום דרנב"י לא פסיק בהדיא הלכתא אלא אמר דנהוג עלמא הכי ואי דוכתא דלא נהוג שידעו הלכותיהן ע"כ ע"ש. 

ולכאורה י"ל כיון דהוא בכלל הני הלכות דנהוג עלמא והיכא דנהג נהג והרי לגבי ג' הלכות אחרות ראינו שנהג עלמא כר' יהודה בן בתירה בד"ת ובראשית הגז וגם בכלאים א"כ הכ"נ היכא דנהג נהג, והגם דר"א לא אמר אלא לגבי חו"ל אבל בארץ גם ר' אלעאי מודה שהרי אמר דתניא ר"א אומר ראשית הגז אינו נוהג אלא בארץ אבל בארץ מ"מ נוהג דאורייתא וא"כ אכתי התמיה במקומה עומדת לגבי ארץ ישראל עכ"פ. מ"מ לגבי חו"ל עכ"פ יעלה התי' כהוגן. 

איברא דהטור יו"ד סי' ס"א כתב נוהגין (מתנות כהונה) בין בארץ ישראל בין בחו"ל ובכל זמן כ"כ הרמב"ם, ורש"י פסק שאין נוהגין בזמן הזה וכ"כ הר"ר מאיר מרוטענבורג וכן נוהגין ע"כ. ולא חילק בין א"י לחו"ל אלא דכבר תמה הב"י בדברי הטור דהרי רש"י נמי לא אמר אלא בחו"ל ולקמן אביא אי"ה את דבריו, וי"ל קצת לפמ"ש במעדני יו"ט אות ה' ראשית הגז אינו נוהג אלא בארץ. מפרש רבא בגמ' דיליף נתינה נתינה מתרומה מה תרומה בארץ אין בחו"ל לא אף ראשית הגז בארץ אין בחו"ל לא וכו' ע"ש וכיון דיליף לה מתרומה והרי תרומה עצמה בזה"ז בארץ ישראל דרבנן וכמ"ש הרמב"ם בהל' תרומות (פ"א הכ"ו) דאפילו בימי בית שני לא היו תו"מ אלא מדרבנן שפיר יש לומר דבדורות אחרונים גם בארץ ישראל נהגו כבחו"ל כיון דלא הוי דאורייתא אף בארץ ישראל, כן הי' נראה לכאורה לדחוק עכ"פ לישב קצת מנהג העולם. ועיין ב"ח שם מה שתי' בשם האגודה ותשו' רש"י דמפורש כהטור, ודלא כקושית הב"י עליו. 

וכיון דלכ"ע איסור טבל ליכא באינו מפריש שהרי הא דיליף לה מתרומה רק לענין נתינה אבל לא לטבל שמתנות אינם טובלים ומותר לאכול מהבשר קודם שהפריש אפילו לכתחילה עיין ש"ע יו"ד סי' ס"א ס"ה וז"ל אע"ג שמותר לאכול מבשר הבהמה קודם שיפריש המתנות מצוה להפרישם מיד, ואע"ג (חולין קל"ב) דאמר רבב"ח אמר ר' יוחנן אסור לאכול מבהמה שלא הורמו מתנותיה ואמר רבב"ח אמר ר' יוחנן כל האוכל מבהמה שלא הורמו מתנותיה כאילו אוכל טבלים הא איתמר עלה ולית הלכתא כותיה הגם שהתוס' שם דף קל"א ד"ה ה"ג כתבו דאע"ג דלית הלכתא הכי היינו דלא הוי טבל אבל מ"מ איסורא ניהו איכא והפר"ת האריך לפרש דברי התוס' ולבסוף העלה כדעת כל הפוסקים דאפילו איסור ליכא ועיין פר"ח שם. וכיון דאיסורא ליכא הכא ולא הוי אלא בכלל גזל השבט וכיון שמדרבנן הוא הם אמרו והם אמרו דליכא גם משום גזל כיון דעיקרו מדרבנן. 

ועיין גיטין ל"ו ע"ב לענין פרוזבול ברש"י ד"ה ומי איכא מידי דמדאורייתא לא משמטה שביעית, בזמן הזה כרבי ואמר רבנן דתשמט, ונמצא הלוה גזלן על פיהם, ותי' שב ואל תעשה והלוה הזה שב ובטל ואינו עושה המצוה לפרוע את חובו ולא עקר ליה בידים וכי האי גוונא מותר לעקור דבר מה"ת וכו' ע"ש. ומשמע דוקא אי תשמט בזמן הזה דאורייתא הוא דקמתמה וצריך לישב בשב ואל תעשה אבל אי ליכא דאורייתא לא חייש ללוה שיהא גזלן וא"כ הכ"נ לא מיבעיא אי דאורייתא הוא אפ"ה הוה בשב ואל תעשה אלא דצריך לזה תיקון אבל כיון דיליף לה מתרומה ותרומה נמי לא הוי אלא דרבנן א"כ המתנות נמי לא הוי אלא דרבנן וליכא כאן גזל כלל אלא מצות הפרשה לכל היותר מדרבנן וממילא כיון דנהג עלמא גם בארץ ישראל נהג ולא מחינן בהו. 

אלא דכל זה להשיטות דמתנות בזמן הזה דרבנן אבל הרי דעת הרמב"ם ז"ל דהוא מ"ע דאורייתא גם בזמן הזה וז"ל (פ"ט מה' בכורים ה"א) מצות עשה ליתן כל זובח בהמה טהורה לכהן הזרוע והלחיים והקיבה. שנאמר וזה יהיה משפט הכהנים, ואלו הם הנקראים בכל מקום מתנות. ומצוה זו נוהגת תמיד בין בפני הבית בין שלא בפני הבית. ובכל מקום בין בארץ בין בחו"ל ובחולין אבל לא במוקדשין ע"כ ומדכתב הרמב"ם מ"ע וכו' ומצוה זו נוהגת תמיד מבואר דס"ל דהוא מ"ע דאורייתא שנוהגת גם בזמן הזה וכסתם משנה חולין הנ"ל, והטור יו"ד סי' ס"א כתב נוהגין בין בארץ ישראל בין בחו"ל ובכל זמן כ"כ הרמב"ם, ורש"י פסק שאין נוהגין בזמן הזה וכ"כ הר"ר מאיר מרוטענבורג וכן נוהגין ע"כ. והב"י דקדק בדברי הרא"ש חדא דהיה לו לומר ורש"י כתב דאין נוהגין בזמן הזה בחו"ל, והשנית מ"ש בשם מהר"ם מרוטענבורג הרא"ש כתב בהיפוך דהר"ם מרוט' כהרמב"ם ע"ש. ועיין ב"ח מה שמיישב דעת רבינו הטור שדברי רש"י הם בתשובה הובא באגודה ע"ש. וכבר ציינתי בסמוך קצת בזה. 

איברא דהכרתי ופלתי סי' ס"א אות ו' כתב והנה כתבו אם ירצה להחמיר וליתן לכהן לקיים מ"ע לית ביה משום יוהרא ובאמת לא ידעתי אנשי מעשה המחמירין בכמה דקדוקי מצות וחומרות למה אין מהדרין לקיים מ"ע של תורה אשר לדעת רוב מחברים נוהג בחו"ל ואפשר הואיל ואין לנו בעונ"ה כהן ידוע מיוחס רק כהני חזקות וכו' וכמה אנשי מעשה שנתנו להני חכמים שלימים שאזלו לארץ ישראל מעות ומינהו לשלוחים לקנות בשבילן בהמות ולהפריש מתנות כהונה בעבורן זרוע ולחיים ראשית הגז ושלוחו של אדם כמותו בכל דבר, ואני הייתי מסופק כיון דאיהו לא מצי עביד כי רחוק ממנו הדרך איך מצי שויא שליחא וכ"כ דייקו התוס' בנזיר על הפרשת חלה וכל לבבות דורש ה' ע"כ. 

ומתחלה נדון במה שכתב ואני הייתי מסופק כיון דאיהו לא מצי עביד כי רחוק ממנו הדרך וכו' והוא פלא דאטו בשביל ריחוק המקום לא יוכל לעשות שליח ולדעתו השולח שליח לקדש אשה במדינת הים אינה מקודשת כיון דאיהו לא מצי אזל להתם ואיך קידש אליעזר אשה ליצחק שאסור לצאת מארץ ישראל וריחוק מקום נמי איכא ובגמ' (מנחות ס"ב ע"ב וגיטין כ"ח ע"א) תנן השולח קרבנותיו ממדינת הים מקריבין אותה בחזקת שהוא קיים ופריך משום סמיכה אבל משום שליחות לא חש והני כהנים למ"ד שלוחי דידן נינהו ועיין רש"י שם ס"א ע"ב ד"ה שהתנופה בכהנים לעשות כהן שליח ועיין רש"ש שם ובש"מ שם והארכתי בזה במקום אחר עכ"פ השולח גט למדינת הים או ממדינת הים גיטו כשר לכ"ע וח"ו לפקפק בזה דהלכה מפורשת הוא בש"ס ובש"ע בא"ע דשולח אדם גיטו עד סוף העולם, עיין בש"ע בסדר גיטין סי' ק"מ קמ"א קמ"ב ובסדר הגט וצ"ע לישב. 

האמנם לתי' קמא שתי' שם ואפשר הואיל ואין לנו בעונ"ה כהן ידוע מיוחס רק כהני חזקות וכו' לכאורה דבריו נכונים אלא דיש לעיין דהרי אנן סמכינן אכהני חזקה לענין עליה לדוכן ולענין קורא ראשון וכן לענין פדיון הבן ולפטור בנו מפדיון הבן וכיון שמחזקינן אותן ככהנים לגבי שאר דברים מ"ש לענין זה וכ"ש במי שפדה את בנו אצל כהן שכבר החזיקו ככהן וצ"ע. 

ואשר נראה בזה לפענ"ד, דכבר הכריחו האחרונים ז"ל דיש שני מיני חזקות דמעיקרא האחת חזקה דמעיקרא המבררת הס' כלומר בדבר שהי' ברור ומוחזק אצלינו באופן אחד ועכשיו נפל ספק אצלינו אם נעשית מעשה ונשתנה הענין ממה שהיה ולהוציא דבר מחזקתו הראשונה למשל שנים אומרים נתקדשה או נתגרשה ושנים אומרים לא נתקדשה או לא נתגרשה, למ"ד תרי ותרי סד"ר ומה"ת אוקמא אחזקה קמייתא אמרינן דחזקת פנויה שנתחזקה ודאי אצלינו כפנויה מברר ואמרינן שלא נעשה כלל מעשה הקידושין וחזקת א"א מברר שלא נעשה כלל מעשה גירושין, וכן בהמה בחייה בחזקת איסור שא"ז עומדת עד שיודע לך במה נשחטה ואם הוא ספק אצלינו החזקה מבררת האיסור ואמרינן שלא נעשה מעשה שחיטה והרי הבהמה אסורה כחזקתה ועיין חו"ד סי' ק"י וח"ס יו"ד סי' כ"ט בס' נקובת הושט, וכל זה בחזקה שלא איתרע אלא אנן דנין על המעשה אי נעשה אבל בחזקה דאיתרע כגון זרק לה קידושין או גט ספק קרוב לה ספק קרוב לו ל"ש לומר דחזקת פנויה שלה או חזקת א"א שלה נפלו הקידושין או הגירושין קרוב לו או לה וכן במקוה דאמרינן העמד טמא על חזקתו לא שייך לומר שזה מברר שהיה שינוי במקוה וחסר המקוה וכן בכתובות י"ג ל"ש לומר שחזקת כשרות שלה לכהונה מברר שהיה הבועל אדם כשר ואעפ"כ מוקמינן אחזקה דמעיקרא דמס' מניחין הדבר בחזקת מה שהיינו מחזיקין אותו מקדמת דנא כדאמר בכתובות (כ"ד) גדולה חזקה וע"ש ברש"י והוי כמו חזקת ממון שאינה חזקה המבררת כמ"ש בקונטרוס הספיקות דמה שזה מחזיק הממון אין זה מברר שהיה המעשה באופן שהוא פטור ועיין פיה"מ להרמב"ם נזיר ס"ג ותב"ש סי' י"ח. 

בקיצור יש שני אופנים שסומכין אחזקה קמייתא אופן א' שהחזקה קמייתא מבררת וסומכין עליה כדבר ברור שהרי אשה זו בתולה פנויה ודאית היתה קודם הגדת העדות אפילו לדעת העדים אלו וספק מה שהעידו העדים מצד אחר לא מתרע החזקה קמייתא ומוקמינן הספק על חזקתו שלא נתקדשה, דחזקת פנויה מברר שלא נתחדש ולא נעשה כלל מעשה הקידושין וכן חזקת א"א שלא נעשה כלל מעשה גירושין, הב' שסומכין על החזקה מספק מאחר שאין לנו אופן לברר אף שהחזקה קמייתא איתרע שהרי נעשה מעשה בעצם החזקה שהרי ראינו וכולנו מודים שזרקו לה קידושין או גט אלא שלא ידענו המציאות אי הי' קרוב לו או לה א"כ לא מספקינן שיש כאן ספק בעצם הקידושין ואיתרע החזקה הקמייתא ומחמת ספק בלית בירור וברירה סומכין אחזקה קמייתא אף דאיתרע החזקה. ועיין בשו"ת בית שערים א"ח סי' מ"ד, מה שהאריך בזה. 

ומעתה בכהנים מוחזקים בזה"ז שאין לנו חזקה מבררת שזה היה כהן ודאי מעולם שהרי אנן מסופקין בעצם לידתו דילמא אביו נמי לאו כהן הי' וכיון דאנחנו מסופקים על עצם לידתו אם נולד כהן מאביו כהן וגם לא נשא אביו או אבי זקנו גרושה וכיוצא בזה ולא דמי למי שאביו ודאי כהן ואנן מסופקים אי נשא זה גרושה ונתחלל ע"י אלא מסופקים על עצם לידתו שנולד חלל או מישראל אין כאן חזקה המבררת ואף על האב והאם נמי הגם שהיו בחזקת כשרות מ"מ חזקתם נמי לא היתה מבוררת אלא מחזקה ושמא גם אצלם כבר הי' ספק זה וכתב הבי"ש ז"ל בכהן בחזקה שאינה מבררת שהוי רק ספק אלא שאנו מניחין הדבר על כמות שהיה מספק אסור לעייל נפשיה לספיקא מה"ת ואין ליתן לכהן כזה קרבן להקריב כדי שיסמוך על החזקה וכיון דאין מוסרין לו קרבן להקריב לכתחילה אלהבא שוב לא נשאר הדבר כמות שהי' בשום אופן ולא יצא הדבר בהיתר ושוב בטלה החזקה לגמרי והתם לגבי ספק בן גרושה הביא מר"ש פ"ב דמקואות ובכה"ג אפי' בדיעבד עבודתו פסולה ולדידן אפי' נימא דבדיעבד יהיה עבודתו כשרה אבל לכתחילה ודאי אין מוסרין לו קרבן עד שיבדקו אחריו ויבררו החזקה כיון שחל עליו חיוב לבדוק לכתחילה ולכן הביא מרמב"ן ז"ל דכהן זה בחזקת כשר עומד ומספק אתה בא לפוסלו אל תפסילהו מספק למפרע מיהת פי' דלמפרע מהני עכ"פ אפילו לא הוה חזקה המבררת אבל מכאן ולהבא להחזיקו צריך חזקה מבררת והטעם דאלמפרע לא שייך לדון לענין לכתחילה ממילא נשאר בחזקתו וכל מה שהקריב עד השתא כשר אבל על להבא לא ע"ש. 

ולפ"ז נלפענ"ד לחדש בדידן כיון דכהנים רק כהני חזקה נינהו ולדאורייתא לא מהני חזקה זו כמבואר בגמ' עד שיעמדו לאורים ותומים וב"ד היו בודקים ביחוס כהנים אפילו בזמן הבית א"כ לכתחילה ליתן לו מתנות כהונה אין ליתן כמו שאין ליתן לו קרבן להקריב לכתחילה עד שיברר חזקתו שהוא כהן ודאי הכ"נ לענין שאר מתנות כהונה ואולי זה כוונת הפלתי שכתב מפני שכהני חזקה נינהו וממילא ליתן להם בתור כהן ודאי כמו שאין ליתן להם קרבן להקריב לכתחילה בלי בירור הכ"נ לענין מתנות כהונה ואתי שפיר דלא נהגו להפריש מתנות כהונה וליתנם לכהנים. 

שנית נראה לפמ"ש היעב"ץ ז"ל דכהן המקבל חמש סלעים לפדיון הבן יחזיר המעות שהוא ספק גזל אצלו כיון דהכהנים הם רק מוחזקים והבעלים שנתנו הם חשבו והחזיקו אותו ככהן ולכן נתנו לו בתור חיוב פדיון שהתורה חייבה אותן אבל הכהן לעצמו יחוש משום גזל וא"כ במתנות כהונה נמי אם יקבל מתנות והוא אינו כהן הרי הוא לקח גזל ששייך לשבט לוי ולא לו ואם יקח ויחזיר אדרבה בזה הוא מוציא לע"ז על עצמו שאינו כהן ודאי אלא ספק שהרי מחזיר המתנות שהקנו לו משמים, איברא דנראה דלהחזיר נמי אינו יכול אפילו בלי טעם של הוצאת לע"ז דכיון שקיבל בתור מתנות כהונה א"כ ישראל הנותן אינו שלו שוב שיחזירנו לו והוא אינו יכול לאכלו שהוא ספק גזל אצלו ולא דמי לחמש סלעים שהמעות של הפודה ויכול להחזירו לו אבל המתנות אינם של בעה"ב להחזיר לו וגם לו ספק הוא וכדעת היעב"ץ וא"כ איך יעשה בו ולכן שפיר מנעו הכהנים מליקח והבעלים לא יתנו שהרי אין להם אלא כהן מוחזק ולא כהן ודאי וכיון דליכא תקנה של היעב"ץ להחזיר אין כאן תקנה ליקח. 

ועל השלישית אני בא דאפילו להחולקים על היעב"ץ שאין לכהן להחזיר הכסף ומיהו סוף סוף אפשר שהכסף גזל אצלו ובפרט לפ"מ דקיי"ל אין הולכין בממון אחר הרוב א"כ היאך יחזיק הכסף אלא דאמרינן כיון שנתחייב בחמש סלעים לפדות את בנו והוא חושב שהוא כהן פודאו אצלו ומה תאמר שאינו כהן הרי א"כ מוחל לו הכסף עכ"פ שלא יהיה אצלו גזל וא"כ הו"ל נתנו לו או בתור מתנות כהונה אם הוא כהן ואם לאו הרי נותנו לו במתנה שלא יוכשל באיסור גזל מפאת שרצה לעשות מצוה, והתינח בחמש סלעים שנותן לו ממעות שלו אבל מתנות כהונה זרוע ולחיים וקיבה שאין זה מעות שלו אלא של שבט לוי וא"כ אין ביד הבעלים למחול וליתן לו שהרי אין זה שלהם אלא של שבט לוי ואם לוקחו הרי בספק גזל השבט שאולי לאו כהן הוא וא"כ מוטב להבעלים שלא יתנו כלל וישאר אצלם בשב ואל תעשה משיקבל הכהן ויהיה בידו ספק גזל בקום ועשה. 

וקצת ראי' לזה מאבידה דקיי"ל ב"מ דכל שאינו נותן לו סימן מובהק שהוא שלו מחזיק אותו בביתו ואמרו דרשהו אם רמאי או לא ואפילו שזה שמצא אותו ודאי אינו שלו מ"מ כל זמן שהתובע האבידה אינו נותן סימן מובהק שהוא שלו אין נותנין לו האבידה דלהוציא ממון צריך שיהיה ודאי שלו והכ"נ להוציא ממון שהוא מתנות כהונה צריך לדעת שהוא ודאי כהן וודאי שלו ולא של שבט לוי והוא לוקחו שלא ברשות ופטור מליתנו עד שיבא מי שהוא ודאי והבן. 

ורביעי בקודש נראה לומר לפמ"ש גר שנתגייר והיתה לו פרה נשחטה עד שלא נתגייר פטור משנתגייר חייב אם ספק פטור שהמוציא מחבירו עליו הראיה עיין ש"ע יו"ד סי' ס"א סל"ג. והקשה הפר"ח מ"ש מהא דאמרינן לקמן סי' ש"ל לענין חלה דחייב מספק והכא אמר דמספק לא מפקינן ממונא, ותי' דהתם משום דטביל שהרי העיסה קודם שהפרישו ממנו חלה יש בה איסור טבל ושפיר מספק צריך להפריש לפרושי מאיסורא משא"כ הכא דלא טבלי ע"ש. 

והנה חידש לן הפ"ח לחלק בין מתנות אלו ובין חלה דהיכא דאיכא ממון ואיסור חוששין לאיסור ומפרשינן מספק אבל היכא דליכא איסור לא חוששין, ולפ"ז אתי שפיר בדידן נמי לחלק בין פדיון הבן דהתם כיון דאיכא איסור וחיוב מצוה על האב לפדות בע"כ פודה משום איסור אבל זרוע ולחיים שאין כאן איסור כלל רק דיני ממונות בספיקא אזלינן להקל ואין מוציאין ממון וא"כ שפיר נהגו שלא ליתן זרוע ולחיים וקיבה לכהן מוחזק וכנ"ל ולא דמי לזמן הבית שהיו בודקים אותם והיו ודאים. וידועים דברי מהר"י באסאן שהקשה לפ"מ דקיי"ל אין הולכין בממון אחר הרוב והיכא דהוחזק מניחין אותו ואמאי לא חש על צד האיסור שהולכין בו אחר הרוב ותי' שאפילו אם יתננו לאחר א"כ אצלו ג"כ יהי' חשש איסור גזל שהרי לא נתברר למי שייך ולכן שפיר מניחין אותו במקום שהוא. והדברים ידועים ואין להאריך. 

